**Informatīvais ziņojums**

**“Par nepieciešamajiem finanšu līdzekļiem**

**Iekšlietu ministrijas valdījumā esošo valsts nekustamo īpašumu uzlabošanai”**

Ievads

|  |
| --- |
| Informatīvais ziņojums “Par nepieciešamajiem finanšu līdzekļiem Iekšlietu ministrijas valdījumā esošo valsts nekustamo īpašumu uzlabošanai” izstrādāts, lai informētu Ministru kabinetu par Iekšlietu ministrijas valdījumā esošo valsts nekustamo īpašumu tehnisko stāvokli un nepieciešamajiem finanšu līdzekļiem to uzlabošanai, ar mērķi novērst iespējamos apdraudējumus sabiedrības un personas drošībai, veselībai, dzīvībai un mantai.  Publiskas personas finanšu līdzekļu un mantas izšķērdēšanas novēršanas likuma 6.² panta pirmajā daļā noteikts, ka nekustamā īpašuma valdītāja uzdevums ir nodrošināt nekustamā īpašuma lietošanu un uzturēšanu (fizisku saglabāšanu visā tā ekspluatācijas laikā) atbilstoši normatīvo aktu prasībām un veicināt tā uzlabošanu.  Saskaņā ar Civillikuma 1084.panta pirmo daļu katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem. Attiecīgā panta trešajā daļā noteikts, ja būves īpašnieks vai valdītājs, pretēji attiecīgās varas pieprasījumam, nenovērš draudošās briesmas, tad attiecīgai iestādei, raugoties pēc apstākļiem, būve jāsaved kārtībā vai arī pavisam jānojauc uz īpašnieka rēķina.  Ministru kabinets ir noteicis valsts nekustamā īpašuma pārvaldīšanas principus un kārtību (Ministru kabineta 2011.gada 6.decembra noteikumi Nr. 934 “Noteikumi par valsts nekustamā īpašuma pārvaldīšanas principiem un kārtību”, saskaņā ar kuriem valsts nekustamā īpašuma pārvaldītājam ir pienākums:  1) saskaņā ar normatīvo aktu prasībām uzturēt valsts nekustamo īpašumu, īstenojot nepārtrauktu pārvaldīšanas procesu un izvēloties optimālas pārvaldīšanas darba metodes, un tādējādi nodrošināt valsts nekustamā īpašuma lietošanas īpašību (kvalitātes) saglabāšanu visā ekspluatācijas laikā, kā arī sabiedrības un personas drošības vai veselības aizskāruma nepieļaujamību;  2) veicināt valsts nekustamā īpašuma uzlabošanu, tajā skaitā apkārtējās vides kvalitātes saglabāšanu un paaugstināšanu atbilstoši finanšu resursiem;  3) nodrošināt ar valsts nekustamā īpašuma lietošanas mērķi saskaņotu valsts nekustamā īpašuma efektīvu un ekonomiski lietderīgu izmantošanu, ievērojot normatīvajos aktos noteiktās vides aizsardzības prasības.  Valsts nekustamo īpašumu pārvaldīšanas procesā tāpat ir jāievēro arī speciālajos normatīvajos aktos noteiktie pienākumi, kā arī pašvaldību saistošajos noteikumos noteiktās prasības par teritoriju un ēku uzturēšanu. Bez tam valsts katru gadu nosaka arvien jaunas prasības publiskām ēkām, kā rezultātā ēkās jāveic arvien lielāki ieguldījumi, lai pielāgotu tās jaunajām prasībām.  Ministru kabinets tāpat ir noteicis arī prasības nodarbinātā darba vietai (Ministru kabineta 2009.gada 28.aprīļa noteikumi Nr.359 “Darba aizsardzības prasības darba vietās”).  Iekšlietu ministrijai kā valsts nekustamo īpašumu valdītājam un Nodrošinājuma valsts aģentūrai kā Iekšlietu ministrijas valdījumā esošo valsts nekustamo īpašumu pārvaldītājam (Ministru kabineta 2012.gada 11.decembra noteikumi Nr.839 “Nodrošinājuma valsts aģentūras nolikums”) ir saistoši attiecīgie normatīvie akti, kā arī atbildība par to neievērošanu.  Iekšlietu ministrijai piešķirtais finansējums valsts nekustamo īpašumu uzturēšanai daudzu gadu garumā ir bijis neadekvāti mazs un absolūti nepietiekams, lai būtu iespējams nodrošināt atbilstošu valsts nekustamo īpašumu pārvaldību un visu normatīvajos aktos noteikto prasību izpildi, tā rezultātā valsts nekustamo īpašumu stāvoklis arvien turpina pasliktināties.  Ņemot vērā to, ka Nodrošinājuma valsts aģentūras esošais finansējums nekustamā īpašuma kapitālieguldījumiem ir 1 306 100 *euro* gadā un ka Nodrošinājuma valsts aģentūras pārvaldīšanā ir 655 būves, pieejamais finansējums vienas ēkas kapitālieguldījumiem gadā ir tikai 1 994 *euro*. |

Situācijas raksturojums

Atbilstoši Ministru kabineta 2006.gada 9.maija rīkojuma Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju” 8.2.2.apakšpunktā noteiktajam, lai nodrošinātu efektīvāku Iekšlietu ministrijas valdījumā esošo valsts nekustamo īpašumu pārvaldīšanu un apsaimniekošanu, tika veikta nekustamo īpašumu centralizācija, kā ietvaros Nodrošinājuma valsts aģentūra 2014.-2015.gadā no Iekšlietu ministrijas padotībā esošajām iestādēm savā pārvaldīšanā (grāmatvedības uzskaitē) pārņēma Iekšlietu ministrijas valdījumā esošos nekustamos īpašumus, tādējādi atbrīvojot Iekšlietu ministrijas padotībā esošās iestādes no tām neraksturīgu funkciju veikšanas. Pārņemšanas brīdī lielākā daļa objektu jau bija sliktā stāvoklī.

Iekšlietu ministrijas valdījumā un Nodrošinājuma valsts aģentūras pārvaldīšanā uz 2019.gada 25.martu atrodas 258 kadastra objekti vairāk kā 300 000 m2 platībā, tajā skaitā 655 būves (ēkas), kā arī dažāda veida inženierbūves, kā arī 84 nomas un citi objekti, kas nodoti Nodrošinājuma valsts aģentūras apsaimniekošanā.

Liela daļa no Iekšlietu ministrijas valdījumā esošajām būvēm (ēkām) ir būvētas 19.gadsimta beigās (ekspluatācijas uzsākšanas gads – 1895., 1896.g.) un 20.gadsimtā (30.-80.gados) un vairs neatbilst mūsdienu standartiem un kvalitātes prasībām. Būvēm (ēkām) ir liels konstruktīvo elementu nolietojums (nesošo konstrukciju, jumta, fasādes un inženiertīklu nozīmīgi bojājumi), tādējādi ar katru gadu pieaug šo būvju (ēku) uzturēšanas izmaksas. Lielākā daļa no Iekšlietu ministrijas valdījumā esošajām būvēm (ēkām) ir sliktā vai neatbilstošā tehniskā stāvoklī, kas ir sekas tam, ka valsts nekustamo īpašumu uzturēšanai atvēlētais finansējums ilgstoši nav bijis pietiekams, lai nodrošinātu valsts nekustamo īpašumu uzturēšanu atbilstošā kvalitātē. Valsts nekustamo īpašumu sakārtošana nav bijusi valsts prioritāte, kā rezultātā liela daļa ēku jau ir avārijas vai pirms avārijas stāvoklī. Daļa būvju (ēku) būtu nojaucamas, jo tās jau ir daļēji vai pilnībā sabrukušas un degradē vidi, taču arī tam nav līdzekļu, turklāt, ņemot vērā jau tā ierobežotos līdzekļus, Iekšlietu ministrija nevar atļauties novirzīt finanšu līdzekļus būvju (ēku) nojaukšanai, kā rezultātā saņem aizrādījumus no pilsētu būvvaldēm par būvju (ēku) stāvokli un administratīvos aktus par būvju (ēku) sakārtošanu. To, ka būves (ēkas) ir sliktā stāvoklī, apstiprina arī Būvniecības valsts kontroles biroja sniegtie atzinumi par Iekšlietu ministrijas valdījumā esošo būvju stāvokli, kuros nereti norādīts uz būtiskiem bojājumiem būves (ēkas) nesošajās konstrukcijās, kas ir sekas tam, ka būvēs (ēkās) ilgstoši nav veikti nekādi būtiski uzlabojumi. Uz šo brīdi Iekšlietu ministrija ir saņēmusi jau deviņus Būvniecības valsts kontroles biroja lēmumus par bīstamības novēršanu Iekšlietu ministrijas valdījumā esošajās ēkās. Lai novērtētu situācijas bīstamību, Būvniecības valsts kontroles birojs iesaka veikt nesošo konstrukciju padziļinātu izpēti, taču lielā daļā gadījumu to nav iespējams veikt finansējuma trūkuma dēļ. Iekšlietu ministrija vairākkārt ir lūgusi Būvniecības valsts kontroles biroju pagarināt tā lēmuma izpildes termiņus, jo tai finansējuma trūkuma dēļ nav iespējams nodrošināt lēmumu izpildi.

Liela daļa būvju (ēku) ir tik sliktā stāvoklī, ka to atjaunošana vai pārbūve vairs nav lietderīga. Ekonomiski izdevīgāk ir uzbūvēt jaunu ēku, taču šādām iecerēm lielākoties nav nepieciešamā atbalsta valdībā, jo ir citas prioritātes. Iekšlietu ministrijas valdījumā ir arī būves (ēkas), kurām ir piešķirts valsts aizsargājama kultūras pieminekļa statuss, kas apgrūtina un sadārdzina būves (ēkas) pārbūvi, savukārt daļā būvju (ēku) pārbūve vispār nav iespējama, jo tā skar būves (ēkas) nesošās konstrukcijas. Tā dēļ daļā Valsts ugunsdzēsības un glābšanas dienesta depo ēku vispār nav iespējams ievietot jauno ugunsdzēsības tehniku. Šī iemesla dēļ tehniku nākas izvietot citās depo ēkās, kur tas iespējams, kas negatīvi atsaucas uz dienesta spēju reaģēt.

Lai uzlabotu savus darba apstākļus, nodarbinātie daudzviet savā brīvajā laikā ir veikuši uzlabojumus par saviem personīgajiem līdzekļiem, taču šāda situācija nav nedz pieņemama, nedz atbalstāma.

Būtiski uzlabojumi nepieciešami lielākajai daļai no Nodrošinājuma valsts aģentūras pārvaldīšanā esošajām būvēm (ēkām), taču ēku pārbūve vai atjaunošana ir dārgs un sarežģīts process un tam akūti trūkst līdzekļu. Lai uzlabotu ēku stāvokli un nodarbināto darba apstākļus, Iekšlietu ministrija iespēju robežās ir iesaistījusies vairākos energoefektivitātes paaugstināšanas projektos, tāpat ir izdevies piesaistīt finansējumu no ārvalstu finanšu instrumentiem, ar kuru atbalstu ir veikti uzlabojumi, tomēr tas nav pietiekami, un joprojām liela daļa valsts nekustamo īpašumu atrodas kritiskā stāvoklī. Šāda situācija rada pieaugošu spriedzi Iekšlietu ministrijas padotībā esošajās iestādēs, demotivē nodarbinātos, un tas atsaucas arī uz darba rezultātiem.

Ņemot vērā esošo situāciju, lai nodrošinātu mērķtiecīgu un uz ilgtermiņa attīstību vērstu Iekšlietu ministrijas valdījumā esošo valsts nekustamo īpašumu pārvaldīšanu, Iekšlietu ministrijā tika pieņemts lēmums izveidot darba grupu (turpmāk – darba grupa), kurai uzdots izvērtēt nekustamo īpašumu izmantošanas efektivitāti un lietderību, tajā skaitā izvērtēt to atsavināšanas alternatīvas vai citas iespējas, kā turpmāk efektīvi izmantot nekustamo īpašumu, novērtējot katras alternatīvas ieguvumus. Pirmie darba grupas secinājumi, vizuāli apsekojot nekustamos īpašumus, norāda uz to, ka agrāk būvētās būves (ēkas) ir pārāk lielas un nepraktiskas, un neatbilst mūsdienu prasībām par efektīvu un ekonomiski lietderīgu nekustamā īpašuma izmantošanu. Šajās ēkās ir daudz nelietderīgas platības (gaiteņi, kāpņu laukumi, galerijas, telpas un dienesta dzīvokļi), kas faktiski netiek izmantotas, un šādu būvju (ēku) uzturēšana ir dārga, tāpat kā šo telpu pārbūve un pielāgošana, bet no daļas objektu būtu iespējams atteikties, izvietojot dienestus vienuviet.

Iespēju robežās Nodrošinājuma valsts aģentūra būvēs (ēkās) regulāri veic nepieciešamos remontdarbus, taču, tā kā šim mērķim atvēlētais finansējums jau ilgstoši nav pietiekams, darbi tiek plānoti un veikti atbilstoši prioritātēm, sākotnēji veicot tādus remontdarbus, kas nepieciešami, lai novērstu apdraudējumu cilvēku drošībai, mantai vai videi, ir saistīti ar ēkas mehānisko stiprību un stabilitāti, inženiertīklu komunikācijām un vispārējo ēkas lietošanas drošumu, tādējādi lielākā daļa finansējuma tiek novirzīta avārijas situāciju novēršanai un citu neatliekamu remontdarbu veikšanai.

Iekšlietu ministrija strādā pie tā, lai samazinātu kopējo tās valdījumā esošo valsts nekustamo īpašumu skaitu, atsakoties no tai nevajadzīgajiem nekustamajiem īpašumiem un piedāvājot tos citām iestādēm vai privātpersonām, taču, tā kā būves (ēkas) ir sliktā stāvoklī un ar lielu kopējo platību, pieprasījuma pēc šādām būvēm (ēkām) faktiski nav. Iekšlietu ministrija šādos īpašumos finanšu līdzekļus neiegulda, līdz ar to šo būvju (ēku) stāvoklis turpina pasliktināties, kas attiecīgi samazina iespējas tos izdevīgi pārdot, kā arī palielina to atjaunošanas izmaksas nākotnē. Laika periodā no 2014.gada līdz 2018.gadam Iekšlietu ministrija pašvaldībām ir nodevusi 17 valsts nekustamos īpašumus, 12 nekustamie īpašumi ar valsts akciju sabiedrības “Valsts nekustamie īpašumi” starpniecību pārdoti izsolē, bet vēl četri nekustamie īpašumi nodoti citu ministriju valdījumā.

Neskatoties uz to, ka Iekšlietu ministrija veic nekustamo īpašumu optimizāciju, kopējais Iekšlietu ministrijas valdījumā esošo valsts nekustamo īpašumu skaits saglabāsies liels, jo Iekšlietu ministrijas iestādēm to darbības specifikas dēļ jābūt izvietotām visā Latvijas Republikas teritorijā, turklāt to vajadzībām nepieciešamas specifiskas un īpaši pielāgotas telpas, līdz ar to tikai daļā gadījumu var tikt izmantoti telpu nomas pakalpojumi.

Iekšlietu ministrija šobrīd ir ierosinājusi 10 valsts nekustamo īpašumu atsavināšanu, bet vēl piecus nekustamos īpašumus Iekšlietu ministrija plāno pārdot, izmantojot likumā “Par valsts budžetu 2019.gadam” paredzētās tiesības.

1. Informācija par Valsts ugunsdzēsības un glābšanas dienesta lietošanā esošo nekustamo īpašumu tehnisko stāvokli

No 1992.gada 9.aprīļa, kad spēkā stājās likums “Par ugunsdrošību”, Valsts ugunsdzēsības un glābšanas dienestam (tolaik - Ugunsdzēsības un glābšanas dienesta departamentam) vienlaicīgi ar ugunsgrēku dzēšanu atbilstoši savam tehniskajam nodrošinājumam un iespējām, uzdeva organizēt, vadīt un veikt neatliekamos glābšanas un seku likvidēšanas darbus. Šobrīd Valsts ugunsdzēsības un glābšanas dienests šos darbus veic ar nepietiekošu finansiālo un tehnisko nodrošinājumu, kas neļauj Valsts ugunsdzēsības un glābšanas dienestam pilnveidot un uzlabot reaģēšanas spējas. Patlaban Valsts ugunsdzēsības un glābšanas dienests tam noteikto funkciju un uzdevumu nodrošināšanai izmanto 92 depo (24 depo ēkas ir būvētas līdz 1940.gadam, 60 depo ēkas ir būvētas no 1940. līdz 1992.gadam, trīs depo ēkas ir būvētas laika posmā no 2012.gada līdz 2016.gadam, bet četras ēkas ir pieņemtas ekspluatācijā 2017.gadā). 2019.gada 18.aprīlī ekspluatācijā pieņemta ēka Jaunpils ielā 13, Rīgā.

83 no 92 depo ēkām neatbilst ne 2005.gada Latvijas valsts standartam “Ugunsdzēsības un glābšanas dienesta depo ierīkošana - vispārīgās prasības” (LVS 361), kura piemērošana nav obligāta, ne ar 2018.gada 21.decembra Iekšlietu ministrijas rīkojumu apstiprinātajām vadlīnijām par minimālajām prasībām ugunsdzēsības depo ierīkošanai. Ar šo rīkojumu Valsts ugunsdzēsības un glābšanas dienestam papildus uzdots minēto standartu līdz 2022.gada 1.februārim pārstrādāt atbilstoši mūsdienu situācijai. Daļa depo ēku nemaz nav būvētas ugunsdzēsības un glābšanas dienesta vajadzībām, bet tikai pielāgotas, tajās trūkst nepieciešamo telpu aprīkojuma izvietošanai, tāpat trūks telpas arī personāla vajadzībām. Daļa depo ēkās tehnikas novietne – garāžas atrodas ārpus depo ēkas, kas palielina dienesta reaģēšanas laiku.

Līdz šim saņemtais finansējums depo ēku būvniecībai, pārbūvei vai atjaunošanai ir vērtējams kā minimāls, kas nedod iespēju plānveidīgi veikt minētos darbus, un vairāk tiek novirzīts kritiskā stāvoklī esošo ēku uzturēšanai. Valsts ugunsdzēsības un glābšanas dienesta daļās un posteņos nodarbinātie darba laikā esošajās telpās uzturas gandrīz diennaktī, kur veic gan dienesta pienākumus, gan izmanto noteikto atpūtas laiku. Daudzviet šīs telpas neatbilst Ministru kabineta 2009.gada 28.aprīļa noteikumu Nr.359 “Darba aizsardzības prasības darba vietās” prasībām. Daudzās depo telpās nav iespējams glabāt un izmantot dienestam visu piederošo tehniku un aprīkojumu. Lai nodrošinātu Valsts ugunsdzēsības un glābšanas dienesta funkciju izpildi, jāveic novecojušo ēku atjaunošana vai pārbūve. **Valsts ugunsdzēsības un glābšanas dienesta lietošanā ir 19 ēkas ar kopējo platību 10 407 m2**, **kuras steidzami jāatjauno vai jāpārbūvē, jo tās ir avārijas stāvoklī, un 20 ēkas ar kopējo platību 17 092 m2, kurām nepieciešami remontdarbi, lai novērstu šo ēku nonākšanu avārijas stāvoklī.** Pastāvīgs finanšu līdzekļu trūkums ēku sakārtošanai un pienācīgai uzturēšanai rada arvien lielāku finanšu līdzekļu nepieciešamību nākotnē, kas likumsakarīgi palielina ēku uzturēšanas izdevumus (apkure, elektroenerģija, avārijas darbi utt.).

Šobrīd konstatēts, ka ēku stāvoklis ir tik slikts, ka kļūst ekonomiski neizdevīgi tās pārbūvēt vai atjaunot, lētāk ir uzbūvēt jaunas standarta būves. Iekšlietu ministrija 2018.gadā sadarbībā ar Valsts ugunsdzēsības un glābšanas dienestu un Nodrošinājuma valsts aģentūru ir izstrādājusi vadlīnijas par minimālajām prasībām ugunsdzēsības depo ierīkošanai un nākotnē plāno pēc iespējas izmantot tipveida projektus. Vadlīnijās ir noteiktas gan depo kategorijas un to izvietojums, kā arī telpu grupas, to platība, prasības telpu ierīkošanai un aprīkošanai atbilstoši katrai depo kategorijai. Vadlīnijās noteiktās prasība attiecināmas uz jaunu depo projektēšanu un būvniecību un, ja iespējams, arī atjaunojot, pārbūvējot vai restaurējot jau esošu depo. Pirmais depo, kas tiks būvēts, izmantojot šīs vadlīnijas, būs Ādažu depo.

Tāpat ir nepieciešams uzlabot mācību apstākļus Ugunsdrošības un civilās aizsardzības koledžā, kurā tiek apmācīti topošie ugunsdzēsēji-glābēji, dispečeri un ugunsdrošības un civilās aizsardzības tehniķi. Ugunsdrošības un civilās aizsardzības koledžā trūkst mācību auditoriju, atbilstošas sporta zāles un vietas praktiskajām apmācībām, jo esošā teritorija ir par mazu. Esošā ēka ekspluatācijā ir nodota 1974.gadā un ir fiziski un morāli novecojusi. Lai nodrošinātu augsta līmeņa speciālistu sagatavošanu, būtu nepieciešams nodrošināt koledžu ar mūsdienīgām mācību telpām, kā arī izveidot praktisko apmācību poligonu, kā tas ir daudzās citās pasaules valstīs.

Lai nodrošinātu sabiedrībai augstas kvalitātes pakalpojumu sniegšanu ilgtermiņā, Iekšlietu ministrija ir vērtējusi iespēju depo ēku būvniecībā izmantot arī publiskās un privātās partnerības modeli, investīciju periodā piesaistot valsts budžetam alternatīvu finansējumu. Atšķirībā no standarta finansēšanas modeļa, kas paredz projekta finansēšanu, ieguldot valsts budžeta līdzekļus, publiskās un privātās partnerības modeļa gadījumā finansējuma piesaisti nodrošina privātais partneris. Ņemot vērā to, ka finanšu ekonomisko aprēķinu izstrāde par iespēju depo ēku būvniecībā izmantot arī publiskās un privātās partnerības modeli ir izrādījies laikietilpīgāks un komplicētāks projekts, nekā sākotnēji tika plānots, šī modeļa izmantošana šobrīd ir apgrūtināta un nav iespējams prognozēt, vai un kad šādi projekti varētu tikt realizēti. Ja tomēr Iekšlietu ministrijai izdosies realizēt publiskās un privātās partnerības modeli, attiecīgi tiks pārskatīts un precizēts ilgtermiņa saistību apmērs kārtējam gadam un turpmākajiem gadiem. Iekšlietu ministrija ir aprēķinājusi, ka **15 jaunu depo ēku būvniecības provizoriskās izmaksas būtu līdz 28 208 000 *euro*.** Pārējo depo ēku būvniecības un pārbūves finansēšanai varētu izmantot valsts budžeta vai sadarbības programmu ietvaros pieejamos finanšu līdzekļus. Provizoriskās izmaksas noteiktas pieņemot, ka Valsts ugunsdzēsības un glābšanas dienesta depo jaunbūvēm tiks izmantoti standartizēti projekti, tos pielāgojot konkrētai lokalizācijai, kā arī izvērtējot iespēju vienā ēkā izvietot vairākus dienestus, t.sk. arī citas iestādes.

Saskaņā ar Nodrošinājuma valsts aģentūras sagatavoto provizorisko izmaksu aprēķinu šobrīd **Valsts ugunsdzēsības un glābšanas dienesta 83 depo ēku būvniecībai, atjaunošanai vai pārbūvei kopumā nepieciešami finanšu līdzekļi vairāk kā 101 350 000 *euro* apmērā**.

1. Informācija par Valsts robežsardzes lietošanā esošo nekustamo īpašumu tehnisko stāvokli

Gar valsts ārējo robežu kopumā izvietotas 15 Valsts robežsardzes robežapsardzības nodaļas (turpmāk – nodaļas). Vairākās nodaļās, kā arī Valsts robežsardzes Galvenās pārvaldes un teritoriālo pārvalžu telpās, to neatbilstoša tehniskā stāvokļa dēļ nav iespējams nodrošināt Ministru kabineta 2009.gada 28.aprīļa noteikumos Nr.359 “Darba aizsardzības prasības darba vietās” noteiktās prasības.

Ņemot vērā minēto, ir aprēķinātas provizoriskās izmaksas Valsts robežsardzes **ēku atjaunošanai 4 508 860 *euro* apmērā**.

Lai nodrošinātu transportlīdzekļu ekspluatāciju ilgtermiņā (pasargājot tos no nelabvēlīgu laika apstākļu ietekmes), Valsts robežsardzes robežapsardzībasnodaļās nepieciešams izbūvēt **nojumes transportlīdzekļu novietošanai**. Minēto darbu nodrošināšanai nepieciešams **papildu finansējums aptuveni 1 052 000 *euro* apmērā**.

Valsts robežsardzes robežapsardzības nodaļās, kas atrodas gar valsts robežu un attālums no tām līdz tuvākai degvielas uzpildes stacijai ir ievērojami liels (vidēji 40 km), lai nodrošinātu operatīvu Valsts robežsardzes funkciju izpildi, jau sākotnēji bija izbūvētas degvielas uzpildes stacijas, kuras uz šo brīdi nav iespējams pilnvērtīgi izmantot funkcionālu defektu (negraduēti rezervuāri un nolietotas degvielas uzpildes pistoles) dēļ. **Degvielas uzpildes staciju atjaunošanai ir nepieciešams papildu finansējums aptuveni 102 110 *euro* apmērā**.

Aptuveni 7% no valsts ārējās robežas atrodas purvainā apvidū, pa kuru nav iespējama pārvietošanās bez specializētiem transportlīdzekļiem (tādus aizvien biežāk izmanto likumpārkāpēji), turklāt viena trešā daļa no valsts ārējās robežjoslas pavasara plūdu ietekmē regulāri ir applūdusi. Būtiska nozīme robežkontroles nodrošināšanai iepriekš aprakstītajos robežjoslas posmos ir novērošanas torņiem, kas izvietoti gar valsts ārējo robežu, un uz tiem novietotajām tālas darbības videonovērošanas un termālajām kamerām. Ir veikta novērošanas torņu gar valsts ārējo robežu vizuāla apsekošana, konstatējot, ka ir nepieciešama to atjaunošana. Lai veiktu **novērošanas torņu atjaunošanas darbus, ir nepieciešams papildu finansējums aptuveni 337 030 *euro* apmērā**.

**Kopumā 44 Valsts robežsardzes objektu stāvokļa uzlabošanai ir nepieciešams papildu finansējums aptuveni 6 000 000 *euro* apmērā.**

Jāņem vērā, ka finansējuma apjoms var tikt precizēts pēc ēku tehniskās apsekošanas atzinumu saņemšanas un objektu atjaunošanai nepieciešamo būvprojektu izstrādes.

1. Informācija par Valsts policijas lietošanā esošo nekustamo īpašumu tehnisko stāvokli

Valsts policijas lietošanā ir 84 būves, tajā skaitā **32 objekti ar kopējo platību 66 285 m2 ir sliktā stāvoklī, tajos steidzami ir nepieciešami ārkārtas remontdarbi, atjaunošana vai pārbūve, lai novērstu ēkām avārijas stāvokļa iestāšanos.**

Valsts policijas lietošanā šobrīd atrodas **3 ēkas, kas ir avārijas stāvoklī, to turpmāka ekspluatācija ir bīstama, ēkas jānojauc un to vietā jābūvē jaunas.**

Pamatojoties uz Būvniecības valsts kontroles biroja apsekošanas aktiem par nekustamiem īpašumiem, kā arī darba grupas un Nodrošinājuma valsts aģentūras projektu vadītāju secinājumiem pēc būvju vizuālās apsekošanas, ir noteikti svarīgākie darbu apjomi un prognozējamās izmaksas, kas nepieciešamas būtiskāko darbu veikšanai.

**Valsts policijas 84 būvju atjaunošanas vai pārbūves provizoriskās izmaksas sastāda – 40 000 000 *euro* apmērā,no tiem9 034 080 *euro* nepieciešami, lai novērstu kritisko stāvokli 32 objektos, kas ir ļoti sliktā stāvoklī.**

Priekšlikumi turpmākai rīcībai

Lai pasargātu valstij piederošas būves (ēkas) no sabrukšanas un turpmākās to tehniskā stāvokļa pasliktināšanās, kā arī novērstu iespējamos apdraudējumus sabiedrības un personu drošībai, veselībai un dzīvībai, kā arī, lai nodrošinātu Iekšlietu ministrijas padotībā esošo iestāžu nodarbinātos ar darbam atbilstošām darba telpām, samazinātu ar būvju (ēku) uzturēšanu saistītās izmaksas, un turpmāk nodrošinātu efektīvu valsts nekustamo īpašumu pārvaldīšanu, Iekšlietu ministrija ar šo lūdz atļauju uzņemties tai valsts budžeta ilgtermiņa saistības līdz 2045.gadam, lai sakārtotu Iekšlietu ministrijas valdījumā esošās būves (ēkas). Būvju(ēku) turpmāka ekspluatācija, neveicot būtiskus uzlabojumus, ne tikai palielina iespējamos apdraudējuma riskus nākotnē, bet arī rada ar vien lielāku slogu valsts budžetam, jo tas būs neizbēgami. Pašreizējais būvju (ēku) stāvoklis ir neapmierinošs un rada apdraudējumu sabiedrības un personas drošībai, veselībai un dzīvībai, kā arī mantai.

Nodrošinājuma valsts aģentūra veic visu nekustamo īpašumu vizuālo apsekošanu, uz kā pamata tiek pieņemts sākotnējais lēmums par ēkas kopējo stāvokli. Lai uzsāktu būvju (ēku) pārbūvi vai atjaunošanu, sākotnēji nepieciešams veikt to padziļinātu tehnisko apsekošanu, ko tiesīgs veikt attiecīgās jomas būvspeciālists, izstrādājot tehniskās apsekošanas atzinumu. Ņemot vērā to, ka Nodrošinājuma valsts aģentūrā nav šādu speciālistu, tehniskā apsekošana tiek organizēta kā ārpakalpojums. Nodrošinājuma valsts aģentūra pieejamo finanšu līdzekļu ietvaros uz šo brīdi ir nodrošinājusi 33 būvju (ēku) padziļinātu tehnisko apsekošanu, par ko ir saņemti tehniskās apsekošanas atzinumi. Lai nodrošinātu atlikušo 622 būvju (ēku) padziļinātu tehnisko apsekošanu, nepieciešami papildu finanšu līdzekļi aptuveni 1 500 000 *euro* apmērā. Taču daudzu būvju (ēku) pārbūve vai atjaunošana nav iespējama vai ekonomiski lietderīga, to vietā būtu nepieciešama jaunu būvju būvniecība. Saskaņā ar Nodrošinājuma valsts aģentūras aprēķiniem jaunām ēkām uzturēšanas izmaksas ir līdz pat 30 procentiem zemākas.

Ņemot vērā iepriekšminēto, uz šo brīdi Iekšlietu ministrijas valdījumā esošo būvju (ēku) sakārtošanai ir nepieciešami finanšu līdzekļi aptuveni 148 850 000 *euro* apmērā.

Iekšlietu ministrija ir paredzējusi ēku skaita, darbu veidu un nākotnē nepieciešamā finansējuma precizēšanu, pamatojoties uz darba grupas sniegto informāciju par visu Iekšlietu ministrijas valdījumā esošo nekustamo īpašumu izmantošanas lietderības un perspektīvu izvērtējumu, sasaistot to ar nekustamo īpašumu attīstības plāniem pēc to izstrādes un apstiprināšanas. Līdz ar to pēc iekšlietu nozares nekustamo īpašumu attīstības plāna, nekustamo īpašumu remontdarbu plāna un jaunu ēku būvniecības, esošo atjaunošanas vai pārbūves ieceru plāna izstrādes finansējums ilgtermiņa saistībām tiks plānots un izlietots atbilstoši minētajiem plāniem, precizējot ilgtermiņa saistību apmēru kārtējam gadam un turpmākajiem gadiem.

Lai nodrošinātu racionālu valsts budžeta līdzekļu izlietošanu, ņemot vērā plānoto administratīvi teritoriālo reformu, kā arī Iekšlietu ministrijas dienestu reģionālās reformas, tāpat tiks izskatīta iespēja centralizēt dienestus vienā ēkā, apsverot iespēju apvienot vairāku ministriju iestādes vienā ēkā, kas daudzviet jau tiek praktizēts. Sagatavojot prioritārā pasākuma pieteikumu un Ministru kabineta rīkojuma projektu par ilgtermiņa saistībām, tajos tiks iekļauti detalizēti aprēķini (sadalījumā pa gadiem un veicamajiem pasākumiem, norādot konkrētus objektus un darbu īstenošanas laiku).

|  |  |  |
| --- | --- | --- |
| Pasākums | Nepieciešamais finansējums (*euro*) | Piešķirtais finansējums bāzes izdevumos gadā ministrijas apakšprogrammā 40.02.00 “Nekustamais īpašums un centralizētais iepirkums” kapitālajiem remontiem (EKK 5000) (*euro*) |
| Nekustamo īpašumu tehniskā apsekošana | 1 500 000 | 0 |
| Būvju pārbūves un atjaunošanas darbi | 147 350 000 | 1 306 100 |
| **Kopā:** | **148 850 000** | **1 306 100** |

Ņemot vērā nepieciešamo darbu apjomu, kā arī Nodrošinājuma valsts aģentūras kapacitāti, Iekšlietu ministrija ierosina atļaut uzņemties valsts budžeta ilgtermiņa saistības līdz 2045.gadam, lai veiktu Iekšlietu ministrijas valdījumā esošo būvju pārbūves un atjaunošanas darbus.

|  |  |  |
| --- | --- | --- |
| **Aktivitāte** | **Nepieciešamais finansējums** | **Īstenošanas laiks** |
| Nekustamo īpašumu tehniskā apsekošana | 1 500 000 | 2020.-2023.gads. |
| Būvprojektu izstrāde | 8 160 000 | 2021.-2041.gads |
| Būvdarbi | 139 190 000 | 2022.-2045.gads |

Nekustamie īpašumi atrodas visā Latvijas teritorijā. Nepārtraukti jānodrošina avārijas remontdarbi, inženiertehnisko sistēmu funkcionēšana, tostarp iekšējās un ārējās elektroapgādes sistēmu, transformatora apakšstaciju, apkures sistēmu, siltummezglu, ventilācijas un aukstuma sistēmu, karstā un aukstā ūdens tīklu, kanalizācijas sistēmu un autonomo elektroapgādes iekārtu (dīzeļģeneratoru) uzraudzība, uzturēšana, tehniskā apkope un savlaicīga remontdarbu veikšana.

Lai nodarbinātais papildus ikdienas darba pienākumu izpildei spētu veikt vēl arī visas darbības, kas saistītas ar nekustamo īpašumu, kas ir neapmierinošā vai ārkārtas tehniskajā stāvoklī, pielāgošanu spēkā esošo normatīvo aktu prasībām, nepieciešami augsti kvalificēti speciālisti, kas šobrīd trūkst, jo nav pietiekošs finansējums atlīdzības izmaksai.

Ņemot vērā to, ka Nodrošinājuma valsts aģentūrā notiek regulāra nodarbināto mainība (nodarbinātie pāriet strādāt pie darba devēja, kurš piedāvā konkurētspējīgāku atalgojumu nekustamo īpašumu pārvaldīšanas un būvniecības jomā), kā arī šajā ziņojumā minēto pasākumu īstenošanai turpmākajos gados būs nepieciešami papildu cilvēkresursi, nodarbināto atlīdzībai papildus nepieciešami 205 762 *euro* apmērā 2020.gadā un turpmāk ik gadu plānoto pasākumu efektivitātes celšanai. Nodrošinājuma valsts aģentūra, ievērojot ierobežotā atalgojuma budžeta iespējas, šobrīd nevar nodrošināt projekta vadītājiem maksāt atalgojumu, kas atbilstoši projekta vadītāja amata klasifikācijā noteiktajai 11. mēnešalgu grupai būtu 1382 *euro*, piemēram, Īpašumu, bruņojuma un materiālo rezervju departamenta Īpašumu pārvaldes Rīgas un Zemgales daļas projekta vadītāja atalgojums ir 1086 *euro*. Vienlaikus, ievērojot to, ka arī šāds atalgojums nav konkurētspējīgs nekustamo īpašumu pārvaldīšanas un būvniecības tirgū (būvniecības projekta vadītāja vidējais atalgojums valstī 2019. gada februārī – 2019,96 *euro*, sk. <https://www.vid.gov.lv/lv/informacija-par-darba-vietam-2019gada-atbilstosi-profesiju-klasifikatoram),> ir nepieciešami papildu finanšu resursi atlīdzībai esošo 10 darbinieku darba samaksas paaugstināšanai un motivēšanai nepieciešams paredzēt iespēju noteikt piemaksas līdz 40% no algas.

Esošo projekta vadītāju darba samaksas pieaugums:

Projekta vadītājs (amatu saime 32, līmenis IIIA, Kategorija 3): 296 *euro* \*10 amata vietas\*12 mēneši = 35 520 *euro* + VSAOI 8556.77 *euro* = 44 076.77 *euro.*

Vispārējās piemaksas 40% apmērā no esošo projekta vadītāju mēnešalgu kopsummas kalendārajā gadā:

35 520 *euro* x 40% = 14 208 *euro* + VSAOI 3422.71 *euro* = 17 630.71 *euro*.

Līdz ar to, lai nodrošinātu esošajiem darbiniekiem konkurētspējīgu atalgojumu, papildu nodarbināto atlīdzībai nepieciešami finanšu resursi 61 708 *euro*.

Ņemot vērā nepietiekamo finansējumu darbinieku atlīdzībai, Nodrošinājuma valsts aģentūrai nav iespējams aizpildīt 5 vakantās projekta vadītāju amata vietas, piesaistot augsti kvalificētus speciālistu, līdz ar to ir nepieciešams papildu finansējums atlīdzībai 144 054 *euro* apmērā.

Jauniem projekta vadītājiem:

Projekta vadītājs (amatu saime 32, līmenis IIIA, Kategorija 3): 1382 *euro* \*5 amata vietas\*12 mēneši = 82 920 *euro* + VSAOI 19 975.43 *euro* = 102 895.43 *euro.*

Vispārējās piemaksas 40% apmērā no esošo projekta vadītāju mēnešalgu kopsummas kalendāra gadā:

82 920 *euro* x 40% = 33 168 *euro* + VSAOI 7990.17 *euro* = 41 158.17 *euro*.

Nepieciešamie personāla resursi tiks nodrošināti, nepalielinot amata vietu skaitu aģentūrā, bet veicot iekšējas strukturālas izmaiņas.

Papildus piešķirtais finansējums nodrošinās vispārējā labuma gūšanu sabiedrībai ilgtermiņā.

Ņemot vērā iepriekš minēto, Iekšlietu ministrija katru gadu ir rosinājusi papildu finanšu līdzekļu piešķiršanu ministrijas valdījumā esošo ēku atjaunošanai, lai nodrošinātu ēku atbilstošu ekspluatāciju, mūsdienīgus un drošus darba apstākļus nodarbinātajiem, kā arī papildu finanšu resursus nodarbināto atlīdzībai.

Ministru kabineta protokollēmuma projekts paredz šādu turpmāko rīcību problēmas risināšanai:

1. Pieņemt zināšanai iesniegto informatīvo ziņojumu.
2. Jautājumu par Iekšlietu ministrijai papildu nepieciešamo finansējumu, lai nodrošinātu Iekšlietu ministrijas valdījumā esošo nekustamo īpašumu atbilstību spēkā esošo normatīvo aktu prasībām, izskatīt Ministru kabinetā likumprojekta “Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023.gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieteikumiem atbilstoši valsts budžeta finansiālajām iespējām.
3. Ja šī protokollēmuma 2.punktā norādītais prioritārā pasākuma pieteikums tiek atbalstīts, Iekšlietu ministrijai līdz 2020.gada 1.septembrim sagatavot un iekšlietu ministram normatīvajos aktos noteiktajā kārtībā iesniegt Ministru kabinetā rīkojuma projektu par ilgtermiņa saistībām, ievērojot atbalstītā finansējuma apmēru pasākumam "Iekšlietu ministrijas valdījumā esošo nekustamo īpašumu atbilstības nodrošināšana normatīvo aktu prasībām".

Iekšlietu ministrs Sandis Ģirģens

Šoldre 67829062

zanna.soldre@agentura.iem.gov.lv

### Dišlers 67219220

renars.dislers@agentura.iem.gov.lv

### Bebre 67829050

[anda.bebre@agentura.iem.gov.lv](mailto:anda.bebre@agentura.iem.gov.lv)